Document ID: 31999R1547

KOMMISSIONENS FORORDNING (EF) Nr. 1547/1999
af 12. juli 1999
om fastlæggelse af de i Rådets forordning (EØF) nr. 259/93 omhandlede kontrolprocedurer for så vidt angår overførsel af visse typer affald til visse lande, for hvilke OECD-Rådets beslutning K(92) 39 endelig udg. ikke finder anvendelse
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 259/93 af 1. februar 1993 om overvågning af og kontrol med overførsel af affald inden for, til og fra Det Europæiske Fællesskab(1), senest ændret ved Kommissionens forordning (EF) nr. 2408/98(2), særlig artikel 17, stk. 3, og
ud fra følgende betragtninger:
(1) I henhold til artikel 1, stk. 3, litra a), i forordning (EØF) nr. 259/93 er overførsler af affald, der udelukkende er bestemt til nyttiggørelse, og som er opført i bilag II til forordningen, som ændret ved Kommissionens beslutning 98/368/EF(3), ikke omfattet af forordningens bestemmelser, bortset fra bestemmelserne i bl.a. artikel 17, stk. 1, 2 og 3;
(2) i overensstemmelse med artikel 17, stk. 1, har Kommissionen underrettet alle lande, som ikke er omfattet af OECD-Rådets beslutning K(92) 39 endelig udg. af 30. marts 1992 om kontrol med grænseoverskridende overførsler af affald til nyttiggørelse, om listen over affald, der er omfattet af bilag II til forordning (EØF) nr. 259/93; Kommissionen har anmodet om bekræftelse af, at sådant affald ikke er underkastet kontrol i bestemmelseslandet, eller om angivelse af, om sådant affald skal underkastes de kontrolprocedurer, der gælder for bilag III eller IV til forordningen, eller proceduren i forordningens artikel 15;
(3) visse lande har meddelt, at sådant affald skal underkastes en af disse kontrolprocedurer; i henhold til bestemmelserne i artikel 17, stk. 3, i forordning (EØF) nr. 259/93 vedtog Kommissionen den 20. juli 1994 beslutning 94/575/EF om fastlæggelse af den i Rådets forordning (EØF) nr. 259/93 omhandlede kontrolprocedure for så vidt angår visse affaldsoverførsler til visse lande, som ikke er medlem af OECD(4);
(4) visse OECD-lande anvender stadig ikke OECD-Rådets beslutning K(92) 39 endelig udg., men vil eventuelt gøre det i fremtiden;
(5) visse andre tredjelande har meddelt, at en af de i forordning (EØF) nr. 259/93 omhandlede kontrolprocedurer skal anvendes;
(6) det udvalg, der er nedsat i henhold til artikel 18 i Rådets direktiv 75/442/EØF af 15. juli 1975 om affald(5), senest ændret ved Kommissionens beslutning 96/350/EF(6), er af Kommissionen blevet underrettet om anmodningerne fra disse tredjelande;
(7) når sådant affald er underkastet kontrol i bestemmelseslandet eller på anmodning af det pågældende land, underkastes udførsel af sådant affald til dette land kontrol i henhold til artikel 17, stk. 3, i forordning (EØF) nr. 259/93;
(8) det er hensigtsmæssigt at ajourføre og samle alle disse udførselsordninger vedrørende ovennævnte lande i én konsolideret tekst og af hensyn til klarhed og retlig sikkerhed at opstille lister over, hvilke kategorier af affald der ikke er omfattet af kontrolprocedurer; derfor bør beslutning 94/575/EØF ophæves;
(9) for så vidt angår overførsler til AVS-landene, forbyder artikel 39 i fjerde AVS/EF-konvention, der undertegnedes i Lomé den 15. december 1989(7), udførsel til disse lande af farligt affald, der er opført i bilag I og II til Basel-konventionen om kontrol med grænseoverskridende transport af farligt affald og bortskaffelse heraf, der blev indgået på Fællesskabets vegne ved Rådets afgørelse 93/98/EØF(8); visse sådanne affaldsemner findes endvidere i bilag II til forordning (EØF) nr. 259/93; under disse omstændigheder og af hensyn til overholdelsen af Fællesskabets internationale forpligtelser må det gøres klart, at overførsel af sådanne affaldsemner til AVS-landene er forbudt -
UDSTEDT FØLGENDE FORORDNING:
Artikel 1
1. Kontrolproceduren for affald, der er opført i bilag III til forordning (EØF) nr. 259/93, finder anvendelse ved udførsel til de lande, der er opført i bilag A til nærværende forordning, for så vidt angår de kategorier af affald, der er opført i bilag II til forordning (EØF) nr. 259/93, og som også er opført i bilag A.
2. Kontrolproceduren for affald, der er opført i bilag IV til forordning (EØF) nr. 259/93, finder anvendelse ved udførsel til de lande, der er opført i bilag B til nærværende forordning, for så vidt angår de kategorier af affald, der er opført i bilag II til forordning (EØF) nr. 259/93, og som også er opført i bilag B.
3. Kontrolproceduren i artikel 15 i forordning (EØF) nr. 259/93 finder anvendelse ved udførsel til de lande, der er opført i bilag C til nærværende forordning, for så vidt angår de kategorier af affald, der er opført i bilag II til forordning (EØF) nr. 259/93, og som også er opført i bilag C.
4. Uden at det berører bestemmelserne i artikel 1, stk. 3, litra b)-e), og artikel 11 i forordning (EØF) nr. 259/93, skal der ikke anvendes nogen kontrolprocedure ved udførsel til de lande, der er opført i bilag D til nærværende forordning, for så vidt angår de kategorier af affald, der er opført i bilag II til forordning (EØF) nr. 259/93, og som også er opført i bilag D.
5. Når først et OECD-land, der er opført i bilag A, B og/eller C, og for hvilket OECD-Rådets beslutning C(92) 39 endelig udg. ikke finder anvendelse på tidspunktet for denne forordnings ikrafttræden, har gennemført nævnte OECD-beslutning, finder denne forordning ikke længere anvendelse på det pågældende land.
Artikel 2
Uanset bestemmelserne i artikel 1 er overførsler til AVS-landene kun tilladt, for så vidt de ikke er forbudt ved fjerde AVS/EF-konvention.
Artikel 3
Beslutning 94/575/EF ophæves.
Artikel 4
Denne forordning træder i kraft på tredivtedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. juli 1999.

Labels: 3
5
20